Markoorsig vir April 2018 - AgriOrbit
Home Markets Markoorsig vir April 2018
Dr Frikkie Maré, 'n landbou-ekonoom aan die Universiteit van die Vrystaat, gee maandeliks 'n markoorsig van die vorige maand se landboumarkte.
Die prys van geelmielies het in April verstewig en op R2 148/ton gesluit.
Die rand het in April teen die vernaamste geldeenhede verswak en einde April het die rand teen onderskeidelik R12,47 en R15,05 teenoor die dollar en euro verhandel. Verbruikersprysinflasie (VPI) en produsenteprysinflasie (PPI) het albei in Maart stadiger gestyg met onderskeidelik 3,8% en 3,7%. Die ekonomiese groei vir die vierde kwartaal van 2017, voorgestel deur die BBP, het 1,5% op 'n jaar-tot-jaar-grondslag gestyg. Landbou het weereens, soos in die derde kwartaal, 'n groot positiewe bydrae tot die ekonomiese groei gelewer.
Die pryse van B- en C-grade beesvleis het in April gedaal terwyl die prys van A-grade sywaarts beweeg het. Die laaste beskikbare pryse vir April was R47,10/kg vir A2, R41,74/kg vir B2 en R40,56/kg vir C2. In die geval van skaapvleis het die prys van A-grade gedaal terwyl B- en C-grade se prys verstewig het. Die laaste beskikbare pryse van A2-, B2- en C2-skaapkarkasse was onderskeidelik R69,10/kg, R58,86/kg en R52,99/kg. In die geval van speendiere het die prys van speenkalwers sywaarts beweeg terwyl speenlampryse gestyg het. Die prys was onderskeidelik R33,52/kg en R40,83/kg. Die prys van huide en Merinovelle het gedaal, terwyl die prys van Dorpervelle sywaarts beweeg het.
Die indikatorprys van skoonwol het in April versterk en het op die laaste veiling in April met 4,1% teenoor die vorige veiling verstewig, maar 12% hoër verhandel as die vorige jaar. Die indikatorprys van sybokhaar het in April skerp gestyg en 5% hoër verhandel as op die vorige veiling en 28,4% hoër as 'n jaar gelede.
Die produsenteprysindeks van melk en eiers en dié van melkprodukte het in April gedaal. Die verbruikersprysindeks van melk, eiers en kaas het in dieselfde tydperk ook skerp gedaal.